Vrystaat-vrou dood in haar huis gevindArgieffoto: enca.com Die bebloede liggaam van ŉ 74-jarige vrou is Saterdag in haar huis in Reitz in die Vrystaat aangetref. Kapt. Zweli Mohobeleli, woordvoerder van die polisie, het gesê Marie Venter se kinders het Saterdag op haar bebloede liggaam afgekom. Mohobeleli wou nie oor die oorsaak van haar dood bespiegel nie en het gesê dit sal deur ŉ nadoodse ondersoek bepaal word. “Niks is tot dusver as gesteel aangemeld nie. ŉ Saak van moord word ondersoek,” het hy gesê. Jan van Niekerk, VF Plus-leier in die Vrystaat, het aan Maroela Media gesê Venter se kinders het glo nog Vrydagaand met haar deur selfoonboodskappe gekommunikeer. “Die moord moes dus êrens tussen Vrydagaand en Saterdagmiddag plaasgevind het.” Volgens die VF Plus se inligting is Venter “erg aangerand”. “Die aanval dien net weereens as ŉ bewys dat die regering faal om mense in landelike gemeenskappe en plattelandse dorpe se veiligheid te verseker,” het Van Niekerk gesê. Niemand is nog in verband met die moord in hegtenis geneem nie. Mohobeleli het versoek dat mense met meer inligting Stop Misdaad by 0860 010 111 skakel.